Predkladacia správa

	Cieľom predkladaného materiálu je požiadať vládu SR o súhlas s predložením žiadosti o poskytnutie pomoci z Kohézneho fondu Európskej komisii a o súhlas so spolufinancovaním projektu zo štátneho rozpočtu.
	Povinnosť predkladať na rokovanie vlády SR žiadosti o financovanie z Kohézneho fondu pred ich zaslaním Európskej komisii vyplýva z bodu B.6. uznesenia vlády SR č. 252 zo dňa 24. 3. 2004. Návrh žiadosti o poskytnutie pomoci z Kohézneho fondu pre projekt „Diaľnica D3 Hričovské Podhradie – Kysucké Nové Mesto, I. úsek Hričovské Podhradie – Žilina, Strážov“ predložil minister dopravy, pôšt a telekomunikácií SR ministrovi výstavby a regionálneho rozvoja SR ako vedúcemu predstaviteľovi riadiaceho orgánu pre Kohézny fond listom č. 1811/M-2005-I zo dňa 15. novembra 2005.
	Rozsah diaľničnej siete Slovenska bol v minulosti postupne konštruovaný a schvaľovaný viacerými uzneseniami vlády. Uznesením vlády č. 415 z 9.6.1998 k správe o postupe výstavby diaľnic na území Slovenskej republiky bola definovaná diaľničná sieť, ktorú tvorili diaľničné ťahy D1, D2, D18, D61 a D65 v celkovej dĺžke 820 km. V decembri roku 2000 pripravilo Ministerstvo dopravy, pôšt a telekomunikácií SR aktualizáciu diaľničnej siete pod názvom „Nový projekt výstavby diaľnic a rýchlostných ciest“ (naposledy aktualizovaný v auguste 2004 vládnym rozhodnutím č. 523/2004), ktorý sa považuje pre definovanie diaľničnej siete – popri súbore koncepčných materiálov MDPT SR – za významný až určujúci podkladový materiál vychádzajúci z: 
1)	Koncepcie územného rozvoja Slovenska – II. návrh,
2)	materiálov EU pre oblasť definovania celoeurópskej dopravnej siete, 
3)	rozhodnutia č. 1692/96/EC o pravidlách pre rozvoj dopravných transeurópskych sietí (TEN-T), novelizovaného rozhodnutím č. 884/2004, 
4)	odhadu potrieb dopravnej infraštruktúry v asociovaných krajinách – projekt TINA (Transport Infrastructure Needs Assesment). 
		Projekt „Diaľnica D3 Hričovské Podhradie – Kysucké Nové Mesto, I. úsek Hričovské Podhradie – Žilina, Strážov“ zahŕňa prvú časť diaľnice D3 (Žilina, križovatka s D1 – Kysucké Nové Mesto – Čadca – Skalité štátna hranica SR/PR) od križovatky s D1 (Bratislava – Trenčín – Žilina – Košice – štátna hranica SR/Ukrajina) a je neoddeliteľnou časťou komerčnej cesty D1/D3 medzi novými priemyselnými oblasťami v Žiline a Bratislave D1/D3. Koridor je tiež nadväzujúcou časťou európskej diaľničnej siete. 
		Projekt bol zaradený až na budúce programovacie obdobie 2007 – 2013, no vzhľadom na výstavbu automobilky spoločnosti KIA Motors bolo rozhodnuté o dobudovaní cestných a diaľničných ťahov na lepšie sprístupnenie uvedenej automobilky.
Predmetný projekt je navrhnutý na spolufinancovanie z Kohézneho fondu. Požadovaná výška pomoci z Kohézneho fondu predstavuje 85% z celkových oprávnených nákladov na realizáciu projektu. 
Vzhľadom k tomu, že v priebehu prípravy žiadosti o poskytnutie pomoci z Kohézneho fondu pre tento projekt bolo ukončené verejné obstarávanie na výber zhotoviteľa stavebných prác, ako aj výkon externého stavebného dozoru, v rámci medzirezortného pripomienkového konania boli do materiálu zapracované aktualizované náklady na projekt.

Aktualizované finančné náklady:
Položka	Pôvodné údaje	Aktuálne údaje	
	v tis. EURO	v tis. SKK	v tis. EURO	v tis. SKK	
Celkové predpokladané náklady projektu	179 383,96	6 816 590,48	163 353,38	6 207 428,44	
Celkové oprávnené rozpočtové náklady projektu	147 937,40	5 621 621,20	133 791,76	5 084 086,88	
Požadovaný grant z Kohézneho fondu (85%)	125 746,80	4 778 378,40	113 723,00	4 321 474,00	
Neoprávnené finančné prostriedky	31 446,56	1 194 969,28	26 161,62	994 141,56	
Národné spolufinancovanie (štátny rozpočet)	22 190,60	843 242,80	20 068,76	762 612,88	
*Investičné náklady sú prepočítané kurzom 1 EURO = 38 SKK
	Realizačné práce na výstavbe začali koncom októbra 2005 a predpokladaný termín ukončenia projektu je rok 2007. Žiadosť o poskytnutie pomoci z Kohézneho fondu je pripravená v štandartnej forme v slovenskom aj anglickom jazyku, vzhľadom na snahu urýchliť prijatie a schválenie projektu Európskou komisiou. Súčasťou predmetnej žiadosti je štúdia uskutočniteľnosti, analýza nákladov a prínosov, finančná a ekonomická analýza, finančný plán, odhad dosahu na životné prostredie a podporná dokumentácia podávajúca informácie o konečnom prijímateľovi pomoci.
	Pre účely štátnej expertízy bol na projekt „Diaľnica D3 Hričovské Podhradie – Kysucké Nové Mesto, I. úsek Hričovské Podhradie – Žilina, Strážov“ spracovaný stavebný zámer, ktorý bol posúdený expertmi a na ktorý bol vydaný protokol o výkone štátnej expertízy č. 8/2004 v zmysle zákona č. 254/1998 Z. z. o verejných prácach. V protokole bola stanovená maximálna cena nákladov stavby v CÚ 2004 na výšku 5 956 140 tis. SKK bez DPH. Celkové predpokladané aktualizované oprávnené náklady na projekt bez DPH žiadané o spolufinancovanie z Kohézneho fondu sú vo výške 5 084 086,88 tis. Sk v CÚ 2005. Z uvedeného vyplýva, že podľa výšky nákladov stanovená max. cena v protokole o výkone štátnej expertízy nie je prekročená.
Predmetná žiadosť o poskytnutí pomoci z Kohézneho fondu bude v zmysle platných predpisov predložená riadiacim orgánom pre Kohézny fond odborným zložkám Generálneho riaditeľstva Európskej komisie pre regionálnu politiku. Európska komisia má výhradné právo rozhodnúť o výške finančného príspevku z Kohézneho fondu pre financovanie projektu. V prípade zníženia percentuálnej výšky spolufinancovania z Kohézneho fondu bude potrebné pre projekt „Diaľnica D3 Hričovské Podhradie – Kysucké Nové Mesto, I. úsek Hričovské Podhradie – Žilina, Strážov“ zvýšiť účasť národného spolufinancovania.